Nóg ŉ reusedaling in petrolprys verwag(Argieffoto) Suid-Afrikaners kan aansienlike dalings in brandstofpryse in September verwag, met petrol wat tot meer as R2 goedkoper kan wees. Die Outomobiel‑Assosiasie (AA) sê volgens die huidige ongeouditeerde data van die Sentrale Energiefonds (SEF) sal Suid-Afrikaners volgende maand na verwagting R23,07 per liter vir petrol betaal. Die AA meen hoewel dit steeds hoër is as vroeër vanjaar, behoort dit tog ’n mate van verligting vir verbruikers te bring. Volgens dié inligting sal die prys van 95 oktaan-petrol met R2,35 per liter daal en die prys van 93 oktaan-petrol met R2,18 per liter. Die groothandelprys van diesel sal na verwagting tussen 77 sent en 87 sent per liter goedkoper wees en die prys van paraffien sal moontlik met 82 sent daal. “Die afwaartse beweging in internasionale produkpryse – veral oliepryse – is die hoofdryfveer agter die verwagte dalings, wat tot 94% van die geprojekteerde verlagings bydra. Die verswakking van die rand teenoor die Amerikaanse dollar dra nie prominent by tot die verandering in die prys nie,” sê die AA. Ondanks die dalings, bly die AA egter bekommerd oor die algehele hoë brandstofpryse wat ’n impak op alle verbruikers het. “Die prysstygings in Junie en Julie sal voortgaan om die ekonomie en die finansiële situasie van alle Suid-Afrikaners te beïnvloed. ’n Volhoubare oplossing om stygende brandstofkoste te versag is steeds nodig en totdat daardie oplossing gevind word, sal burgers aan die genade van brandstofprysverhogings oorgelewer wees.” Maroela Media het vroeër berig daar heers ook groot kommer dat Enoch Godongwana, minister van finansies, van die brandstofprysdalings gebruik gaan maak om die brandstofheffing met 25c tot 30c per liter te verhoog. Dié stap word glo in die vooruitsig gestel sodat daar ekstra geld ingesamel kan word om die Gautengse snelwegverbeteringseffekte te dek – die einste snelwegeffekte wat reeds vereffen sou gewees het indien die regering destyds net na Outa geluister het, sê dié drukgroep nou. Wayne Duvenage, uitvoerende hoof van Outa, het gesê daar is sterk aanduidings dat die minister die brandstofheffing gaan verhoog, om die skrap van E-tol te verreken.